Bubar rerasan banjur budhal mengidul nrajang gunung gamping, banjur mudhun nganti tekan sacedhake kali bengawan banjur menggok ngetan. Ora watara suwe wis tekan laladan padhepokan Rajegwesi, sing dituju. Tekane Tumenggung Jayanegara lan Dhukut, ndadekake kagete Kyai Rejegwesi, jalaran pancen Tumenggung Jayanegara iku siswane sing manut lan pinter, wis sawetara taun ora ana katon. Mula tekane ndadekake bungahe Kyai Rajegwesi. Sawise ngabarake keslametane, Tumenggung Jayanegara ngandharake sakawit ndherek Pangeran Dipanegara mungsuh Kompeni. Nanging bareng Pangeran Dipanegara kabujuk lan banjur dikunjara, atine Tumenggung serik banget awit akale Kompeni. Nganti keplayu golek bantuan anggone mungsuh Landa. Dene Kyai Rajegwesi mung meneng lan ngrungokake kabeh critane Tumenggung Jayanegara. Rampung critne Tumenggung Jayanegara, Kyai Rajegwesi paring dhawuh yen wektu iki durung wancine, mula prayoga leren ana Rajegwesi sawetara. Dene sing didhawuhi amung manut dhawuhe Kyai Rajegwesi.